འཛམ་གླིང་གི་རྒྱལ་ཁབ་གང་ཡིན་ན་ཡང་།རྒྱལ་ཁབ་དེའི་དབུ་ཁྲིད་ཀྱིས་རང་གི་མི་རིགས་ཀྱི་སྐད་ཡིག་ཡག་པོ་མ་ཤེས་ཚེ་ཞབས་འདྲེན་ཡིན་པ་ལས།མི་རིགས་གཞན་གྱི་སྐད་ཡིག་ཡག་པོ་མ་ཤེས་ན།རྒྱལ་ཁབ་དེའི་མི་རིགས་དང་མི་དམངས་ཀྱི་ཞབས་འདྲེན་དུ་མཐོང་གི་མེད།འཛམ་གླིང་གི་རྒྱལ་ཁབ་མང་པོའི་སྲིད་འཛིན་ཚོས་དབྱིན་ཇིའི་སྐད་མི་ཤེས་མཁན་མང་པོ་ཡོད་པ་རེད།ཡིན་ཡང་།རང་གི་མི་རིགས་ཀྱི་སྐད་ཡིག་ལ་འབྲི་ཀློག་ཙམ་ཡང་བྱང་ཆ་མེད་མཁན་གྱི་སྲིད་འཛིན་དང་སྲིད་བློན་ཞིག་ཡོད་ཀྱི་མ་རེད་སྙམ།དེས་རྐྱེན་ང་ཚོས་བསམ་གཞིགས་ཞིབ་མོ་བྱས་ཏེ།ཐེངས་རྗེས་མར་སྲིད་སྐྱོང་ལ་འོས་འཕེན་སྐབས་བོད་དབྱིན་གཉིས་ཀྱི་སྟེང་ནས་འབྲི་ཀློག་ལ་དཀའ་ངལ་མེད་པ་ཞིག་འདེམ་རྒྱུ་གལ་ཆེན་རེད་སྙམ།དེ་མིན་དབྱངས་གསལ་སོ་བཞིའི་བདག་པོའི་མི་རིགས་ཀྱི་དབུ་ཁྲིད་ཞིག་ལ།རང་གི་མི་རིགས་ཀྱི་སྐད་ཡིག་གི་སྟེང་ནས་རང་གི་མིང་ཙམ་ཡང་གཙང་མ་ཞིག་འབྲི་མི་ཤེས་མཁན་ཞིག་བདམས་ཚེ།བོད་མི་རིགས་ཀྱི་ཞབས་འདྲེན་ཞིག་ཏུ་མཐོང་སོང་པས།ཚང་མས་ཐུགས་བསམ་རེ་གཏོང་བའི་ཆེད་དུ་རྩོམ་ཐུང་འདི་བྲིས་པ་ཡིན།